Prijedlog UREDBE EUROPSKOG PARLAMENTA I VIJEĆA o izmjeni Uredbe (EU, EURATOM) br. 966/2012 o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 /* COM/2013/0639 final - 2013/0313 (COD) */





OBRAZLOŽENJE 1. KONTEKST PRIJEDLOGA U okviru pregovora o Financijskoj uredbi Europski parlament, Vijeće i Komisija odlučili su revidirati Financijsku uredbu kako bi se uzeo u obzir ishod pregovora o višegodišnjem financijskom okviru za razdoblje 2014. – 2020. Stoga je donošenje nove Financijske uredbe popraćeno sljedećom zajedničkom izjavom Europskog parlamenta, Vijeća i Komisije: „Europski parlament, Vijeće i Komisija suglasni su da će Financijska uredba biti revidirana kako bi se uključile izmjene koje su potrebne zbog ishoda pregovora o višegodišnjem financijskom okviru za razdoblje 2014. – 2020., uključujući u vezi sa sljedećim pitanjima: - pravila o prijenosu za pričuvu za pomoć u nuždi i za projekte koji se financiraju u okviru Instrumenta za povezivanje Europe; - prijenos neiskorištenih odobrenih sredstava i proračunskog salda kao i povezan prijedlog za njihov unos u pričuvu za plaćanja i obveze; - moguće uključivanje Europskog razvojnog fonda u proračun Unije; - postupanje s financijskim sredstvima koja proizlaze iz sporazuma o borbi protiv nezakonite trgovine duhanskim proizvodima.” Politički dogovor o višegodišnjem financijskom okviru (VFO) za razdoblje 2014. – 2020. te o nacrtu uredbe Europskog parlamenta i Vijeća o uspostavi Instrumenta za povezivanje Europe postignut je 27. lipnja 2013. između Parlamenta, Predsjedništva Vijeća i Komisije. Prijedlogom se mijenja članak 13. Financijske uredbe kako bi se uključila pravila o prijenosu za pričuvu za pomoć u nuždi i za projekte koji se financiraju u okviru Instrumenta za povezivanje Europe. U nacrt Uredbe Vijeća o višegodišnjem financijskom okviru za razdoblje 2014. – 2020. uključene su nove fleksibilnosti za neiskorištena odobrena sredstva za preuzimanje obveza i odobrena sredstva za plaćanja. One će se provoditi tehničkim prilagodbama višegodišnjeg financijskog okvira kako je predviđeno nacrtom Uredbe o VFO-u i mobilizirati u okviru proračunskog postupka u skladu s člankom 314. Ugovora o funkcioniranju Europske unije. Stoga za te fleksibilnosti nisu potrebne daljnje izmjene Financijske uredbe. U pogledu Europskog razvojnog fonda (ERF) i kako je napomenulo Europsko vijeće od 8. veljače 2013., Komisija namjerava predložiti uključivanje ERF-a u proračun od 2021. Nije postignut nijedan drugi dogovor u kontekstu višegodišnjeg financijskog okvira za razdoblje 2014. – 2020. u pogledu postupanja s financijskim sredstvima koja proizlaze iz sporazuma o borbi protiv nezakonite trgovine duhanskim proizvodima. Stoga će Komisija i dalje provoditi sporazume i predložiti, kao što je to učinila u prijedlogu za program Hercule III, odgovarajuća financijska sredstva potrebna za borbu protiv krijumčarenja cigareta i krivotvorenja na razini EU-a, kao dodatak nastojanjima država članica. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Budući da se s tekućim prijedlogom samo provodi ishod pregovora o višegodišnjem financijskom okviru za razdoblje 2014. – 2020. te da mu je područje primjene veoma ograničeno, nisu se provela javna savjetovanja. 3. PRAVNI ELEMENTI PRIJEDLOGA Člankom 9. stavkom 2. nacrta Uredbe o VFO-u predviđeno je da je godišnji iznos pričuve za pomoć u nuždi utvrđen na 280 milijuna EUR (u cijenama iz 2011.) te da se u skladu s Financijskom uredbom može iskoristiti do godine n+1. Pričuva se unosi u opći proračun Unije kao rezervacija. Najprije se koristi dio godišnjeg iznosa koji proizlazi iz prethodne godine. Dio godišnjeg iznosa iz godine n koji se ne iskoristi u godini n+1, poništava se. Stoga su potrebne dvije izmjene u članku 13. Financijske uredbe: dodati pričuvu za pomoć u nuždi u članak 13. stavak 2. Financijske uredbe i unijeti iznimku u članak 13. stavak 6. Financijske uredbe budući da su odgovarajuća odobrena sredstva unesena u proračun u glavu 40 (pričuve) kao rezervacija. U pogledu pravila o prijenosu za projekte koji se financiraju u okviru Instrumenta za povezivanje Europe, Komisija je već predložila izmjenu Financijske uredbe u obrazloženju prijedloga Uredbe Vijeća o višegodišnjem financijskom okviru za razdoblje 2014. – 2020. kako bi se omogućio prijenos odobrenih sredstava za preuzimanje obveza na godinu n+1[1]. Za takve infrastrukturne projekte zbog njihove će prirode u mnogim slučajevima biti potrebni složeni postupci ugovaranja. U takvim okolnostima čak i manje odgode mogu prouzročiti gubitak godišnjih odobrenih sredstava za preuzimanje obveza te ugroziti održivost tih projekata i time političku odluku Unije da modernizira svoje prometne, energetske i telekomunikacijske mreže i infrastrukturu. Člankom 19. dogovorenog usuglašenog teksta za Instrument za povezivanje Europe predviđeno je sljedeće: „Odobrena sredstva koja se ne iskoriste do kraja financijske godine za koju su namijenjena prenose se u skladu s Uredbom (EU) br. XXXX/2012 [nova financijska uredba].” Budući da sadašnji tekst Financijske uredbe ne omogućuje prijenos odobrenih sredstava za preuzimanje obveza na godinu n+1, potrebno je izmijeniti Financijsku uredbu zato što to predstavlja odstupanje od načela jedne godine. Stoga je potrebno izmijeniti i članak 13. stavak 2. Financijske uredbe kako bi se omogućio automatski prijenos na sljedeću financijsku godinu odobrenih sredstava za preuzimanje obveza koja se ne iskoriste do kraja financijske godine za projekte koji se financiraju u okviru Instrumenta za povezivanje Europe. 2013/0313 (COD) Prijedlog UREDBE EUROPSKOG PARLAMENTA I VIJEĆA o izmjeni Uredbe (EU, EURATOM) br. 966/2012 o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 EUROPSKI PARLAMENT I VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 322., u vezi s Ugovorom o osnivanju Europske zajednice za atomsku energiju, a posebno njegovim člankom 106.a, uzimajući u obzir prijedlog Europske komisije, nakon prosljeđivanja nacrta zakonodavnog akta nacionalnim parlamentima, uzimajući u obzir mišljenje Revizorskog suda[2], u skladu s redovnim zakonodavnim postupkom[3], budući da: (1) Uredba (EU, EURATOM) br. 966/2012 Europskog parlamenta i Vijeća[4] donesena je 25. listopada 2012. i uz nju je priložena zajednička izjava Europskog parlamenta, Vijeća i Komisije u kojoj su se institucije složile da će revidirati Financijsku uredbu kako bi se uzeo u obzir ishod pregovora o višegodišnjem financijskom okviru za razdoblje 2014. – 2020. (2) Na temelju političkog dogovora o višegodišnjem financijskom okviru za razdoblje 2014. – 2020. i o uspostavi Instrumenta za povezivanje Europe te u skladu sa zajedničkom izjavom, potrebno je izmijeniti Uredbu (EU, EURATOM) br. 966/2012 kako bi se uključila pravila o prijenosu za pričuvu za pomoć u nuždi i za projekte koji se financiraju u okviru Instrumenta za povezivanje Europe. (3) Odgovarajuća odobrena sredstva povezana s pričuvom za pomoć u nuždi unesena su u glavu proračuna namijenjenu pričuvama. Stoga je potrebno izmijeniti Uredbu (EU, EURATOM) br. 966/2012 kako bi se omogućio prijenos na godinu n+1 odobrenih sredstava koja su stavljena u pričuvu, a koja nisu iskorištena u godini n. (4) Za projekte koji se financiraju u okviru Instrumenta za povezivanje Europe zbog njihove će prirode u mnogim slučajevima biti potrebni složeni postupci ugovaranja. U takvim okolnostima čak i manje odgode mogu prouzročiti gubitak godišnjih odobrenih sredstava za preuzimanje obveza te ugroziti održivost tih projekata i time političku odluku Unije da modernizira svoje prometne, energetske i telekomunikacijske mreže i infrastrukturu. Kako bi se to spriječilo, Uredbom (EU, EURATOM) br. 966/2012 morao bi se omogućiti automatski prijenos na sljedeću financijsku godinu odobrenih sredstava za preuzimanje obveza koja se ne iskoriste do kraja financijske godine za projekte koji se financiraju u okviru Instrumenta za povezivanje Europe, DONIJELI SU OVU UREDBU: Članak 1. Izmjene Uredbe (EU, EURATOM) br. 966/2012 Članak 13. Uredbe (EU, EURATOM) br. 966/2012 mijenja se kako slijedi: (1) u stavku 2. dodaju se sljedeće točke (c) i (d): „(c) u iznosima koji odgovaraju odobrenim sredstvima za preuzimanje obveza za pričuvu za pomoć u nuždi; (d) u iznosima koji odgovaraju odobrenim sredstvima za preuzimanje obveza za projekte koji se financiraju u okviru Instrumenta za povezivanje Europe.”; (2) u stavku 2. dodaje se sljedeći drugi podstavak: „Iznosi iz točaka (c) i (d) prvog podstavka mogu se prenijeti samo na sljedeću financijsku godinu.”; (3) stavak 6. zamjenjuje se sljedećim: „6. Ne dovodeći u pitanje članak 13. stavak 2. točku (c) i članak 14., odobrena sredstva stavljena u pričuvu i odobrena sredstva za rashode za osoblje ne prenose se. Za potrebe ovog članka rashodi za osoblje obuhvaćaju primitke i naknade članovima i osoblju institucija na koje se primjenjuje Pravilnik o osoblju.” Članak 2. Stupanje na snagu Ova Uredba stupa na snagu dvadesetog dana od dana objave u Službenom listu Europske unije. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu Za Europski parlament Za Vijeće Predsjednik Predsjednik [1] COM(2011) 398 završna verzija, točka 1.2.2. [2] SL C [3] Stajalište Europskog parlamenta od XXXX i Odluka Vijeća od XXX. [4] Uredba (EU, EURATOM) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).